Na podlagi četrtega odstavka 15. člena Zakona o dodatnih interventnih ukrepih na področju zdravstva (Uradni list RS, št. 111/25, 34/26 in 37/26 – popr.) minister za zdravje izdaja 


PRAVILNIK
O SPREMEMBAH PRAVILNIKA O SISTEMSKEM NADZORU V ZDRAVSTVU


1. člen

V Pravilniku o sistemskem nadzoru v zdravstvu (Uradni list RS, št. 39/18 in 122/22) se v 2. členu v drugem odstavku besedilo »uporabijo pravilniki, ki urejajo strokovni nadzor s svetovanjem, ki ga izvaja zbornica oziroma strokovno združenje z javnim pooblastilom oziroma ministrstvo, pristojno za zdravje, kadar za posamezne poklicne skupine zdravstvenih delavcev ni organizirane zbornice ali strokovnega združenja z javnim pooblastilom« nadomesti z besedilom »uporabi pravilnik, ki ureja nadzor kakovosti v zdravstvu«. 


2. člen

V 3. členu se besedilo »organizacijo ali strokovnostjo delovnega procesa ter kakovostjo in varnostjo dela zdravstvenih delavcev, zdravstvenih sodelavcev ali zdravstvenih storitev pri izvajalcu« nadomesti z besedilom »izvajanjem zdravstvene dejavnosti, delovnega procesa ali kakovostjo in varnostjo zdravstvene obravnave«.


3. člen

V 4. členu se v prvem odstavku besedilo »upravni in strokovni nadzor s svetovanjem« nadomesti z besedilom »upravni nadzor in nadzor kakovosti«. 


4. člen

Besedilo 6. člena se spremeni tako, da se glasi:

»(1) Ministrstvo, pristojno za zdravje (v nadaljnjem besedilu: ministrstvo), imenuje Komisijo za izvedbo sistemskega nadzora (v nadaljnjem besedilu: komisija), ki jo sestavlja pet do deset članov. Predsednik komisije je uradna oseba ministrstva, druge člane komisije pa se imenuje glede na predmet nadzora.

(2) Minister, pristojen za zdravje (v nadaljnjem besedilu: minister) pozove Javno agencijo Republike Slovenije za kakovost v zdravstvu (v nadaljnjem besedilu: agencija), k določitvi dveh do štirih članov, odvisno od predmeta in obsega nadzora, in sicer v petih delovnih dneh od poziva.

(3) Če agencija članov ne določi pravočasno, minister te člane imenuje neposredno.«.


5. člen

V 8. členu se v prvem odstavku v prvem stavku besedilo »direktor urada« nadomesti z besedo »minister«, v drugem stavku pa besedilo »direktorja urada« z besedo »ministra«. 

Tretji odstavek se spremeni tako, da se glasi:

»(3) Prvi in drugi odstavek tega člena se uporabita smiselno, kadar minister oceni, da se sočasno izvede tudi:
· strokovni nadzor s svetovanjem pristojne zbornice ali strokovnega združenja, 
· nadzor pristojne inšpekcije iz 83.a člena Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US, 141/22 – ZNUNBZ, 14/23 – odl. US, 84/23 – ZDOsk-1, 102/24 – ZZKZ, 32/25 in 112/25 – odl. US).«.


6. člen

Ta pravilnik začne veljati naslednji dan po objavi v Uradnem listu Republike Slovenije.

Obrazložitve k posameznim členom:

K 1. členu
Po predlagani ureditvi se v 2. členu Pravilnika o sistemskem nadzoru v zdravstvu (Uradni list RS, št. 39/18 in 122/22; v nadaljevanju: Pravilnik) namesto dosedanjega sklicevanja na pravilnike o strokovnem nadzoru s svetovanjem kot subsidiarna pravna podlaga določa pravilnik, ki ureja nadzor kakovosti v zdravstvu. S tem se sledi zakonski spremembi vsebine sistemskega nadzora, ki namesto strokovnega nadzora s svetovanjem vključuje nadzor kakovosti.

K 2. členu
Predlagana sprememba 3. člena predstavlja uskladitev Pravilnika s prvim odstavkom 15. člena Zakona o dodatnih interventnih ukrepih na področju zdravstva (Uradni list RS, št. 111/25, 34/26 in 37/26 – popr.; v nadaljevanju: ZDIUPZ). Z novo formulacijo se predmet sistemskega nadzora usklajuje z zakonsko določenimi vsebinami nadzora, pri čemer se dosedanje sklicevanje na organizacijo in strokovnost delovnega procesa ter kakovost in varnost dela zdravstvenih delavcev, zdravstvenih sodelavcev ali zdravstvenih storitev nadomesti z opredelitvijo, ki zajema izvajanje zdravstvene dejavnosti, delovni proces ter kakovost in varnost zdravstvene obravnave. Namen spremembe je zagotoviti terminološko in vsebinsko skladnost pravilnika z zakonom.

K 3. členu
V prvem odstavku 4. člena Pravilnika se izraz »strokovni nadzor s svetovanjem« nadomesti z izrazom »nadzor kakovosti«. Sprememba pomeni uskladitev s spremenjeno vrsto nadzora.

K 4. členu
Spremenjeni 6. člen Pravilnika določa, da komisijo za izvedbo sistemskega nadzora namesto dosedanjega urada imenuje Ministrstvo za zdravje. Namesto dosedanjega poziva pristojni zbornici k določitvi člana za nadzorovano področje, se določa, da minister k imenovanju članov pozove Javno agencijo Republike Slovenije za kakovost v zdravstvu, ki določi dva do štiri člane komisije. Če agencija članov ne določi pravočasno, jih imenuje minister.

K 5. členu
V 8. členu Pravilnika se pristojnost za poziv k sočasni izvedbi nadzora Zavoda za zdravstveno zavarovanje Slovenije prenese z direktorja urada na ministra. Spremenjeni tretji odstavek določa, da se prvi in drugi odstavek tega člena uporabita smiselno, kadar minister oceni, da se sočasno izvede tudi strokovni nadzor s svetovanjem pristojne zbornice ali strokovnega združenja ali nadzor pristojne inšpekcije iz 83.a člena Zakona o zdravstveni dejavnosti (tj. Zdravstvenega inšpektorata Republike Slovenije, Inšpektorata Republike Slovenije za delo, Informacijskega pooblaščenca Republike Slovenije, Inšpektorata Republike Slovenije za kulturo in medije, Inšpektorata za javni sektor, Urada Republike Slovenije za nadzor proračuna, Tržnega inšpektorata Republike Slovenije ter Inšpektorata Republike Slovenije za šolstvo).

K 6. členu
Določba ureja začetek veljavnosti pravilnika, in sicer določa, da ta začne veljati naslednji dan po objavi v Uradnem listu Republike Slovenije. Skrajšanje roka je prevideno zaradi zamude s sprejetjem tega pravilnika in zaradi manjših sprememb, ki jih uvaja – zgolj zakonska uskladitev zaradi prenosa pristojnosti iz urada na ministrstvo in terminološka uskladitev. Predlagatelj dodatno pojasnjuje, da se postopki sistemskih nadzorov, ki so se začeli pred uveljavitvijo ZDIUPZ, končajo v skladu z dotedanjimi predpisi.

